Regionsudvalgets udtalelse om "Meddelelse fra Kommissionen til Rådet og Europa-Parlamentet Vejen til lettere tilgængelige samt mere retfærdige og styrede asylsystemer"

(2004/C 23/08)

REGIONSUDVALGET HAR -

under henvisning til Kommissionens meddelelse om "Vejen til lettere tilgængelige samt mere retfærdige og styrede asylsystemer" (KOM(2003) 315 endelig),

under henvisning til Kommissionens beslutning af 31. juli 2003 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 1. juli 2003 om at henvise det forberedende arbejde til Underudvalget for Forbindelser Udadtil,

under henvisning til de politiske rammer for indvandring og asyl, der blev fastlagt i konklusionerne fra Det Europæiske Råds møde i Tammerfors i oktober 1999, hvori der blev stillet krav om en fælles EU-politik, der omfatter partnerskab med hjemlandene, en fælles europæisk asylordning, fair behandling af statsborgere fra tredjelande og forvaltning af migrationsstrømmene,

under henvisning til Kommissionens meddelelse om asylpolitik fra november 2000, som konstaterede et behov for at undersøge foranstaltninger, der kan bidrage til at sikre retslig og sikker beskyttelse inden for EU og samtidig afskrække menneskehandlere og menneskesmuglere, og til Kommissionens meddelelse om "den fælles asylpolitik og agendaen for beskyttelse" (KOM(2003) 152 endelig),

under henvisning til Rådets direktiv om modtagelse af asylansøgere, som blev formelt vedtaget den 27. januar 2003,

under henvisning til fællesskabsinitiativet EQUAL, som søger at bekæmpe udstødelse og ulighed på arbejdsmarkedet, herunder foranstaltninger til at forbedre asylansøgers sociale og erhvervsmæssige integration,

under henvisning til Argo-programmet, der blev vedtaget af Rådet den 13. juni 2003, og hvis formål er at fremme administrativt samarbejde om de ydre grænser, visa, asyl og indvandring,

under henvisning til Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer, f.eks. som følge af krig,

under henvisning til UNHCR's eksekutivkomités godkendelse i efteråret 2002 af en agenda for beskyttelse med sigte på at forvalte hybride migrationsstrømme, byrde- og ansvarsdeling på en mere retfærdig måde og afpasning af beskyttelsessystemer,

under henvisning til flygtningehøjkommissærens forslag til "Convention Plus" vedrørende udvidelse af forvaltningen af hybride migrationsstrømme ved hjælp af moderniserede politikinstrumenter,

under henvisning til Regionsudvalgets udtalelse om "Indvandringspolitik og asylpolitik" (CdR 93/2002 fin), vedtaget den 16. maj 2002(1),

under henvisning til Regionsudvalgets udtalelse om "Ret til familiesammenføring" (CdR 143/2002 fin), vedtaget den 21. november 2002(2),

under henvisning til forslagene fra Det Forenede Kongerige om "bedre forvaltning af asylprocessen", der blev diskuteret på Det Europæiske Råds forårsmøde i 2003,

under henvisning til forslag til Regionsudvalgets udtalelse (CdR 249/2003 rev.), som blev vedtaget den 5. september 2003 af Underudvalget for Forbindelser Udadtil ª,

og ud fra følgende betragtninger,

1) Medlemsstaterne er dybt bekymrede over misbrugen af asylprocedurer og stigningen i hybride migrationsstrømme, ofte understøttet af menneskesmugling, og det store antal af afvisninger efter undersøgelse af behovet for international beskyttelse.

2) Selv om der har været betydelige fremskridt med at etablere en fælles asylordning i hele EU, begrænses yderligere harmoniseringsfremskridt for øjeblikket af, at medlemsstaterne har vanskeligt ved at tænke ud over rent nationale dagsordener.

3) Der er et åbenlyst behov for at finde nye veje, som respekterer asylinstitutionens troværdighed og Europas humanitære tradition -

på den 51. plenarforsamling den 9. oktober 2003 vedtaget følgende udtalelse.

1. Regionsudvalgets synspunkter

Regionsudvalget

1.1. bifalder agendaen for beskyttelse og EU-medlemsstaternes og Kommissionens positive holdning hvad angår agendaens gennemførelse i EU.

1.2. bifalder de 10 grundlæggende forudsætninger, der opregnes på side 11-13 i Kommissionens meddelelse KOM(2003) 315 endelig.

1.3. kræver, at fristerne for den første harmoniseringsfase i retning af en fælles asylordning overholdes.

1.4. mener, at målet om en mere retfærdig byrde- og ansvarsdeling ikke udelukkende bør ses som en spredning af den fysiske eller finansielle byrde, men skal forbedre forvaltningen af asylsystemet.

1.5. mener, at medlemsstaterne for at opnå mere retfærdige, hurtige og effektive asylprocedurer bør være villige til både at undersøge kvaliteten af behandlingen af ansøgninger og procedurernes varighed.

1.6. ser gerne yderligere diskussion og orientering om Kommissionens undersøgelse af ekstern behandling af asylansøgninger, som blev afleveret i december 2002, så snart den mere tilbundsgående undersøgelse af genbosættelsesordninger foreligger senere på året.

1.7. lægger vægt på, at diskussionen om en hjemsendelsespolitik skal foregå på et fuldt oplyst grundlag, hvad angår finansiel og anden støtte, som kræves af de pågældende hjemlande.

1.8. forventer, at programmet for finansiel og teknisk bistand til tredjelande letter hjemsendelsespolitikken.

1.9. mener, at det komplicerede spørgsmål om integration i værtssamfundet af personer, som nyder international beskyttelse, er presserende og ser gerne en diskussion med Kommissionen om dens nye forslag til en integrationspolitik på et tidligt tidspunkt; ser på denne baggrund frem til udtalelsen om Kommissionens meddelelse om indvandring, integration og beskæftigelse(3), som for øjeblikket er til behandling i Regionsudvalgets Underudvalg for Økonomisk Politik og Social- og Arbejdsmarkedspolitik.

1.10. mener, at hvis EU skal bekæmpe ulovlig indvandring effektivt, er man nødt til at tage muligheden for kontrolleret lovlig indvandring op til fornyet overvejelse, og ser derfor gerne yderligere diskussion med Kommissionen om dens forslag til en fælles indvandringspolitik.

1.11. opfordrer Kommissionen til at søge at finde frem til effektive mekanismer, der kan garantere beskyttelsen af asylansøgere uden for EU.

1.12. mener, at de nuværende ordninger til behandling af asylansøgninger er komplicerede, dyre og ineffektive.

1.13. glæder sig over, at konventets forfatningsudkast indeholder en fælles europæisk asylpolitik, som indebærer, at der ikke længere vedtages minimumsregler, men indføres en ensartet retsstilling og fælles procedurer for alle personer, der har behov for international beskyttelse, og at der banes vej for indførelse af foranstaltninger vedrørende partnerskab og samarbejde med tredjelande. Selv om konventet har foreslået, at forfatningstraktaten skal træde i kraft i 2009, fritages EU ikke for hurtigt at skulle indføre et fælles europæisk asylsystem i overensstemmelse med ambitionerne og inden for de frister, som Det Europæiske Råd fastlagde på topmøderne i Tammerfors, Sevilla og Thessaloniki, dvs. især vedtagelsen inden udgangen af 2003 af den basislovgivning, som endnu er under udarbejdelse, dvs. forslaget til Rådets direktiv om fastsættelse af minimumsstandarder for anerkendelse af tredjelandsstatsborgere og statsløse som flygtninge eller som personer, der af anden grund behøver international beskyttelse, og forslaget til Rådets direktiv om minimumsstandarder for procedurerne for tildeling og fratagelse af flygtningestatus i medlemsstaterne.

2. Regionsudvalgets henstillinger

Regionsudvalget

2.1. bifalder og støtter kampagnen, der skal øge offentlighedens kendskab til EU's politikker mod forskelsbehandling, racisme og fremmedhad, og som forestås af kommissær Anna Diamantopoulou.

2.2. kræver en resolut, fælles og højprofileret kamp fra EU's side mod menneskesmugling.

2.3. kræver en harmonisering i retning af en fælles asylordning i EU i stedet for forskellige systemer i medlemsstaterne med særlig henblik på indførelse af et mere ordnet system, der er lettere at administrere.

2.4. kræver en tilbundsgående reform af ordningen til behandling af asylansøgninger med det formål at sikre en enkel, gennemsigtig og hurtig metode til at træffe afgørelse i asylsager, integrere personer, der er blevet godkendt, og hjemsende personer, som ikke opfylder kriterierne.

2.5. mener, at projekterne til forbedring af beskyttelsen af flygtninge i deres hjemregion bør gennemføres i EU-regi for at sikre en større sammenhæng i EU's asylpolitik udadtil. Disse projekter skal tillige gennemføres i fuldt samarbejde med de pågældende lande og på grundlag af UNHCR's henstillinger.

2.6. støtter Kommissionens krav om at øge midlerne til finansiering af EU-initiativerne på asyl- og immigrationsområdet i de kommende finansielle overslag (2007-2013) og mener, at midlerne på budgetpost B7-667, som dækker samarbejdet med tredjelande på migrationsområdet, skal øges betydeligt inden 2006.

Bruxelles, den 9. oktober 2003.

Albert Bore

Formand for

Regionsudvalget

(1) EFT C 278 af 14.11.2002, s. 44.

(2) EUT C 73 af 26.3.2003, s. 16.

(3) KOM(2003) 336 endelig.